
1. Sídlo, vznik a postavenie poskytovateľa sociálnych služieb

Zriaďovateľ zariadenia: Bratislavský samosprávny kraj

Názov zariadenia: 
   Domov sociálnych služieb

Sídlo zariadenia: 
   Plavecké Podhradie 19, 906 37 Plavecké Podhradie

Právna forma: 
   rozpočtová organizácia 

Štatutárny zástupca:
   Ing. Jozef Sádovský, riaditeľ 

IČO:


   30 379 281

DIČ:


   2022105954

2. Poslanie, vízia a  cieľ zariadenia Domova sociálnych služieb Plavecké Podhradie

Poslanie a vízia
1.Udržať a zvyšovať kvalitu sociálnych služieb pre zvyšovanie spokojnosti prijímateľov sociálnej služby (ďalej len prijímatelia) a naplnenie ich očakávaní

2.  Deinštitucionalizácia služieb – vytvárať komunitný charakter služieb v rámci   zariadenia

a miestnej komunity

3. Holistický prístup k prijímateľom sociálnej služby

4. Vzdelávanie zamestnancov

 Cieľ zariadenia
Dlhodobým rozvojovým cieľom nášho zariadenia je poskytovať kvalitné sociálne služby na základe etického a odborného prístupu v súlade s dodržiavaním  medzinárodných dokumentov o ľudských právach a slobodách (Listina základných ľudských práv a slobôd, Dohovor OSN  o právach osôb so zdravotným postihnutím),   zlepšovať kvalitu života prijímateľov a zabezpečovať  ochranu sociálneho blaha, t.j. určitej úrovne kvality života všetkých prijímateľov, ktorá je vyjadrená v oficiálnej sociálnej politike štátu. 

3. Profil poskytovateľa sociálnych služieb
História zariadenia, poskytované služby a kapacita
V zariadení sa začala poskytovať  celoročná starostlivosť dospelým občanom  s duševnými poruchami od 2.1.2006 a  počiatočná kapacita zariadenia bola 53 miest, ktorá bola od 1.3.2008 zvýšená na 60 miest.  

Zariadenie poskytuje celoročne sociálne služby na základe § 38 v zmysle zákona č. 448/2008 Z.z. o sociálnych službách v znení neskorších predpisov.

Cieľovú skupinu tvoria občania, ktorí sú odkázaní na pomoc inej fyzickej osoby a ich stupeň odkázanosti je najmenej V. stupeň  podľa prílohy č. 3. zákona č.448/2008 Z.z. o sociálnych službách v znení neskorších predpisov.

V Domove sociálnych služieb poskytujeme pomoc pri odkázanosti na pomoc inej fyzickej osoby, sociálne poradenstvo, sociálnu rehabilitáciu, ošetrovateľskú starostlivosť, ubytovanie, stravovanie, upratovanie, pranie, žehlenie, údržbu bielizne a šatstva, osobné vybavenie, zabezpečujeme pracovnú terapiu a záujmovú činnosť, utvárame podmienky na úschovu cenných vecí.

Zariadenie pozostáva z komplexu šiestich budov, z toho štyri budovy prešli rozsiahlou rekonštrukciou a dve budovy boli novo vybudované, vstup do všetkých budov a obytných jednotiek  je riešený a upravený bezbariérovo.

Ubytovanie  klientov 
Veľkou rekonštrukciou prešli objekty č. 3 a č.4, kde je vytvorené ubytovanie pre klientov na prízemí a na 1. poschodí. Obidve budovy sú spojené so vstupnou chodbou, kde sa nachádza výťah, miestnosti zdravotného a opatrovateľského personálu, kuchynky,  miestnosti pracovnej terapie a spoločenské miestnosti.

Naši klienti sú ubytovaní v budove č.3 a č.4 v jednolôžkových  a dvojlôžkových  izbách so sociálnym vybavením aj pre imobilných klientov. V uvedených priestoroch  je ubytovaných 53 osôb, 17 izieb  je  2- lôžkových  a  19 izieb  je 1- lôžkových. V budove č. 4 je bunkový systém, kde dve izby sú spojené chodbičkou a majú spoločné hygienické zariadenie. V budove č.3 majú jednotlivé izby spoločné hygienické zariadenie na chodbe.

Ďalších 7 klientov je ubytovaných v budove č. 5 na prvom poschodí, kde sú dve izby 2-lôžkové a jedna izba je 3-lôžková, imobilným klientom je k dispozícii stoličkový výťah. Klienti tu majú k dispozícii dve kúpeľne a spoločenskú miestnosť.

Stravovanie 
Je zabezpečené vo vlastnej stravovacej prevádzke v budove č.6, ktorej súčasťou je jedáleň.   Strava sa podáva päťkrát denne na základe vyhotoveného jedálneho lístka, vrátane diétneho stravovania. Pre imobilných klientov sa strava vydáva do prenosných termoboxov, ktoré sú prevezené do kuchynky v budove č.3. Zástupca klientov sa zúčastňuje pravidelne na zasadnutí stravovacej komisie, kde predkladá požiadavky klientov na stravovanie a prípadné zmeny v jedálnom lístku.

Pranie, žehlenie a údržbu bielizne
Zariadenie zabezpečuje vo vlastnej práčovni v budove č. 5, kde sú umiestnené tri veľkokapacitné pračky, sušička a mangeľ. Manipulácia s bielizňou je zabezpečená v zmysle platných hygienických, prevádzkových noriem a smerníc. 

Upratovanie 
Izby klientov, spoločné a prevádzkové  priestory upratujeme  vlastnými zamestnancami, v zmysle platných hygienických, prevádzkových noriem a smerníc. 

Poskytovanie ošetrovateľskej starostlivosti
Je zabezpečené prostredníctvom zmluvného všeobecného lekára a psychiatra. Zdravotné výkony sestier vyplývajúce z vyhlášky MZ SR č. 109/2009   sú zabezpečené vlastnými sestrami.
Pracovnú terapiu a záujmovú činnosť 
Vykonávame v tkáčskej dielni, v keramickej dielni, v štedrom parku, v kuchynke, v kresliarni, v knižnici  a spoločenských miestnostiach, ktoré  sú vybavené televízormi a počítačmi.  

Počty pracovníkov  na jednotlivých úsekoch  

	     Úsek riaditeľa
	3

	     Ekonomický úsek
	7

	     Prevádzkový úsek
	5

	     Úsek služieb
	29

	     Pracovníci  spolu
	44


4. Informácie o poskytovaných službách a aktivitách 

V roku 2013 sme prijímateľkám soc. služieb na terapeutickom úseku ponúkli rôzne záujmové činnosti, sebaobslužné činnosti a voľnočasové aktivity prostredníctvom ktorých sa snažíme dosiahnuť samostatnosť a nezávislosť prijímateliek v prostredí a tým zvýšiť kvalitu ich života. Pracovník poskytuje prijímateľkám sociálnych služieb pomoc, alebo podporu pri všetkých činnostiach do takej miery, akú prijímateľka skutočne potrebuje. Zároveň našim cieľom je čo najviac znížiť našu podporu, aby prijímateľky boli čo najviac samostatné pri svojej sebarealizácii. Akákoľvek činnosť je založená na báze dobrovoľnosti, možnosti samostatného výberu a na základe individuálneho plánu prijímateliek.

V textilnej dielni sme vyšívali pohľadnice a záložky na papier, tkali na malých krosnách, je to nová technika, ktorej sa so záujmom venovali viaceré prijímateľky. Háčkovanie zaujalo dve prijímateľky, vytvorili podsedáky, puzdrá na telefón a kabelky, dve prijímateľky vyšívali obrusy a obrázky na stenu krížikovým a plným stehom. V keramickej dielni sme sa venovali modelovaniu upomienkových predmetov k  akciám v roku, ako sú veľkonočné sviatky, športové hry, spevácke stretnutie a darčeky ku dňu otvorených dverí. Modelovali sme rôzne zvieracie postavičky, anjelov, misky, magnetky a iné. Inšpiráciu sme čerpali  z časopisu Golem, ktorý odoberáme. V košikárskej dielni sme uplietli z paličiek (prútov), ktoré sme si vopred vyrobili  z novinového papiera veľa košíkov, venčekov a množstvo iných tvarov, vhodných napr. na aranžovanie a dekoráciu, ale aj praktické využitie. V tkáčskej dielni sme utkali množstvo kobercov rôznej veľkosti a farieb, zároveň sme začali tkať koberce z textílii, ktoré si najskôr pripravíme nastrihaním na požadovanú šírku, pásy namotáme do klbiek na Chalupe Mikuláš. Drôtikovaniu sme sa začali venovať od februára, pán Zburín nás prišiel naučiť tejto zaujímavej a pre naše prijímateľky novej technike. S jeho pomocou sme sa učili vyrábať náušnice, retiazky, ktoré najviac zaujali naše prijímateľky, ale aj množstvo iných predmetov, napr. rámik na fotku, svietnik, pavúka, vešiačik a iné. Servítkovej technike sa venujeme od januára, prijímateľky vytvorili touto technikou rôzne obrázky, ktoré sú umiestnené na kúsky dreva, na zvyšky obkladačiek a pod.   V štedrom parku sme dopestovali koreňovú zeleninu, paradajky, papriky, fazuľu, kukuricu, dyne jedlé, ale aj na aranžovanie. Kvetinový záhon nám zakvitol vo farbách dúhy. V dielni sme si  predpestovali sadenice, preberali fazuľu a sušili dyňové semienka. V pracovnej dielni sme aranžovali venčeky s jesennými motívmi,  využili sme naše dopestované dyne a prírodný materiál nazbieraný počas vychádzky. Vytvorili sme   množstvo ikebán a nezabudli sme ani na  adventný veniec k Vianociam. Na výtvarnej činnosti sme sa venovali maľovaniu obrázkov podľa predlohy, ale aj podľa vlastnej fantázie. Prijímateľky maľbou vyjadrovali svoje myšlienky, pocity a tiež si precvičovali jemnú motoriku. Venovali sa aj rôznym iným technikám, napr. maľbe uhlíkom, kombinácii tempery s voskom a podobne. 
Z voľnočasových činností sme sa venovali hudobnej činnosti, kde sme nacvičovali ľudové piesne k speváckej prehliadke s názvom „Spievajme na ľudovú nôtu“. Z grantu MPSVaR sme získali finančné prostriedky na zakúpenie  elektrického klávesového piana, ktoré využívajú naše prijímateľky podľa záujmu. Počas roka sme sa venovali aj nácviku divadelných scénok, nacvičovali sme dve scénky so záhoráckym dialektom: “Veľkonočná šibačka“ a „Námluvy“, ktoré sme prvýkrát predstavili obecenstvu na  speváckej súťaži. 
 Pohybová činnosť bola zameraná hlavne na denné vychádzky po zariadení aj okolí DSS a pri nepriaznivom počasí sme využívali telocvičňu, kde sme cvičili podľa hudby, hrali loptové hry. Prijímateľky zaujali hlavne fitnes stroje, ktoré sme získali prostredníctvom projektu. V kuchynke sme si s prijímateľkami  pripravovali  k  narodeninovým oslavám jednohubky, z  nášho ovocia  piekli jednoduché koláče, k Vianociam voňavé medovníčky a vianočné pečivo, ktoré rozvoniavalo počas celých sviatkov. 
Pravidelné spoločné narodeninové a meninové oslavy sú príležitosťou vzájomne si zablahoželať, zaspievať, zatancovať a pochutiť si spoločne na sladkej torte.  
Na komunitách sme sa venovali hlavne komunikácii v skupine, vyjadrovaniu svojich názorov, spokojnosti či nespokojnosti s aktivitami. Spoločne sme vyhodnocovali prácu prijímateliek v jedálni (prestieranie, zberanie riadu, utieranie stolov a umývanie chodieb v budovách č.3 a č.4),   hodnotili sme  všetky naše akcie a riešili aktuálne problémy. 
Miestny duchovný nám podľa potreby a záujmu prijímateliek poskytuje duchovnú službu (sväté omše, osobné stretnutia, vysluhovanie sviatostí). 
Od októbra máme k dispozícií rodinný dom, ktorý nám poskytol bezodplatne pán Ing. S. Kovár z Plaveckého Mikuláša s tým, že sa budeme o ten dom starať.  Od 5. 11. 2013 dom pravidelne využívame. V zimnom období zatiaľ len na krátkodobé pobytmi. Prijímateľky tu pracujú v menších skupinách a  personál má možnosť viac sa k nim priblížiť a tým spoznať ich potreby a túžby. Nezastupiteľné miesto tu zohrávajú dobrovoľníčky, ktoré prichádzajú z miestnej komunity a svojím prístupom podporujú ich návrat do života v spoločnosti. 

S veľkým úspechom sme realizovali v lete športový deň, naplnený netradičnými športovými disciplínami, ukážkami canisterapie a s možnosťou povoziť na  koňoch. Toto podujatie organizujeme s podporou firmy Agropartner Plavecké Podhradie. Na podujatí sa zúčastnili zariadenia sociálnych služieb BSK a TSK. 

Tradične sme sa zúčastnili športových hier v Tloskove v Českej republike. 

Naše zážitky sme obohatili návštevou zariadení sociálnych služieb v Poľskej republike (DPS Folusz, DPS Moczary), s ktorými udržiavame niekoľkoročné priateľské vzťahy.    

5. Informácie o zapracovaní podnetov na zlepšenie poskytovanej  sociálnej služby prijatých od prijímateľov sociálnej služby 

Prínosom individuálnych plánov rozvoja osobnosti je intenzívnejšia komunikácia medzi zamestnancami a prijímateľmi sociálnych služieb. Cesta k odhaľovaniu skrytých vnútorných túžob a potrieb nie je ľahká, avšak budovaním korektného, rovnocenného vzťahu vytvárame  vzájomnú dôveru. Každodennou komunikáciou s klientom sa nám podarilo odhaliť ich záujmy a schopnosti, ktoré nám doteraz neboli známe. 


Prijímatelia sociálnej služby  na komunitných  stretnutiach uviedli, že by radi vycestovali na jednodňový výlet, viackrát do roky by chceli opekačku, radi by sa zúčastnili divadelného predstavenia.  Píšu podnety pre zmeny v jedálnom lístku pre ich zástupcu v stravovacej komisii.     


Podarilo sa zorganizovať výlet do Marianky, ktorý oslovil najmä nábožensky založené klientky a turisticky založené klientky si vychutnali výlet do jaskyne Driny. 


Opekačky sme robili pravidelne v letných mesiacoch a tiež sme sa zúčastnili opekačky v DSS Bojková.

6. Rozpočet organizácie

Celkový rozpočet domova sociálnych služieb na rok 2013 bol vo výške 707.041,53€.

Príjmy za rok 2013 boli v čiastke 168.584,49€. 

Výdaje za rok 2013 boli v čiastke 705.210,71€.  


Celková čiastka darov za rok 2013 je 2.400,00€.   

                                             Ing. Jozef Sádovský

                                                 riaditeľ DSS

Plavecké Podhradie,  25.  2.2014   

